《人日梁思伯康裕卿携酒过曹使君旅寓》
明代·黎民表

春日燕台正值寒，金花相促一杯欢。三年重把词臣袂，千里虚劳汉使冠。

飞舄下时天阙近，跕鸢回首桂江难。莫惊客路新双鬓，落月从前梦里看。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。